**Jordan Schmaltz** (s. 8. lokakuuta 1993 Madison, Wisconsin, Yhdysvallat) on yhdysvaltalainen jääkiekkopuolustaja, joka pelaa Sveitsin National Leaguen EHC Klotenissa. St. Louis Blues varasi hänet ensimmäisellä kierroksella 25. pelaajana vuoden 2012 NHL:n varaustilaisuudessa. Schmaltz on häneen kohdistuneista odotuksista huolimatta pelannut NHL:ssä toistaiseksi kuitenkin vain 42 runkosarja- ja yhden playoff-ottelun tehden viisi syöttöpistettä. Hän laukoo oikealta.

Ura
---

### Seuraura

#### Juniori- ja yliopistovuodet

Schmaltz pelasi Chicago Missionin organisaatiossa, kunnes Sioux City Musketeers varasi hänet koko USHL Futures Draftin kuudentena pelaajana kesällä 2009. Samana kesänä Schmaltzin varasi myös Windsor Spitfires 131. pelaajana. Hän ei kuitenkaan koskaan siirtynyt CHL:ään, jotta Schmaltz voisi pelata jatkossa Yhdysvaltain yliopistosarjoissa. Hän pelasi kauden 2009–2010 suurimmaksi osaksi B-nuorten T1EHL-sarjaa Chicago Missionissa, jonka tehokkain puolustaja Schmaltz oli tehoilla 10+21=31. Hän pelasi osan kaudestaan myös Yhdysvaltain alle 17-vuotiaiden kehitysmaajoukkueessa sekä kaksi ottelua Schmaltzin varanneessa Sioux City Musketeersin USHL-joukkueessa.

Kauden 2010–2011 Schmaltz pelasi kokonaan Sioux City Musketeersin USHL-joukkueessa. Hän voitti koko liigan puolustajien piste-, maali- ja syöttöpörssin tehoilla 13+31=44, joilla Schmaltz oli joukkueensa kolmanneksi paras pistemies. Hän pelasi kauden aikana myös USHL:n tähdistöottelussa. Schmaltz valittiin kauden pääteeksi liigan ensimmäiseen tähdistökentälliseen ja tulokkaiden tähdistökentälliseen. Kaudella 2011–2012 hän nousi Musketeersin varakapteeniksi, mutta marraskuussa seura kuitenkin kauppasi Schmaltzin Green Bay Gamblersiin vaihdossa hyökkääjä David Goodwiniin, puolustaja Andy Ryaniin ja Dan Molenaariin sekä hyökkääjä Jake Montgomeryn oikeuksiin. Schmaltzin lisäksi Musketeers sai hyökkääjä Peter Maricin kompensaationa aiemmin toteutuneesta hyökkääjä Nikita Sirotkinin siirrosta. Hän teki USHL:n runkosarjassa yhteensä tehot 10+31=41, joilla Schmaltz sijoittui koko puolustajien pistepörssissä toiseksi edellään vain Lincoln Starsin Ralfs Freibergs. Hän jakoi myös koko pudotuspelien puolustajien tehotilaston voiton Waterloo Black Hawksin Mitch Witekin ja joukkuetoverinsa Markus Lauridsenin kanssa lukemalla +10. Schmaltz voitti kauden päätteeksi Clark Cupin ja hänet valittiin USHL:n ensimmäiseen tähdistökentälliseen. Schmaltz pelasi kauden aikana myös USHL/NHL Top Prospects Gamessa.

St. Louis Blues varasi Schmaltzin ensimmäisellä kierroksella 25. pelaajana NHL:n varaustilaisuudessa 2012. Vuosina 2012–2015 hän kävi Pohjois-Dakotan yliopistoa. *Sophomore -vuotenaan* 2013–2014 Schmaltz oli joukkueensa tehokkain puolustaja tehoilla 6+18=24. Hänet valittiin kauden päätteeksi NCHC:n toiseen tähdistökentälliseen. *Junior -vuotenaan* 2014–2015 Schmaltz oli tehoilla 4+24=28 UND:n paras syöttäjä, kolmanneksi paras pistemies ja tehokkain puolustaja. Hän voitti NCHC:n runkosarjan mestaruuden, Penrose Cupin ja Schmaltz valittiin divisioonan toiseen tähdistökentälliseen.

#### NHL-tulokassopimus St. Louis Bluesiin

Toukokuussa 2015 Schmaltz teki kolmivuotisen NHL-tulokassopimuksen St. Louis Bluesin kanssa. Hän pelasi kauden 2015–2016 kokonaan AHL-joukkue Chicago Wolvesissa, jossa tulokaskausi toi 71 runkosarjaottelussa tehot 6+30=36. Schmaltz oli joukkueen toiseksi paras syöttäjä ja tehokkain puolustaja ja hän jakoi sisäisen pistepörssin neljännen sijan Jordan Caronin kanssa. Schmaltz nostettiin kauden aikana kahdesti Bluesin NHL-joukkueen vahvuuteen: helmikuussa 2016 kuuden päivän ajaksi ja huhtikuussa AHL-kauden päätyttyä, mutta hän ei kuitenkaan tehnyt vielä NHL-debyyttiään.

Myös kauden 2016–2017 Schmaltz pelasi lähes kokonaan Chicago Wolvesin AHL-joukkueessa. Hän debytoi kauden aikana myös Bluesin NHL-joukkueessa, jossa Schmaltz sai tililleen yhdeksän runkosarjaottelua tehden kaksi syöttöpistettä ja yhden playoff-ottelun ilman tehopisteitä. Hän teki NHL-debyyttinsä 5. maaliskuuta 2017 vieraissa Colorado Avalanchea vastaan. Schmaltz sai ottelussa jääaikaa 15.07 ja hän keräsi teholukeman +1. Kauden 2017–2018 Schmaltz pelasi suurimmaksi osaksi Bluesin uudessa farmijoukkueessa, San Antonio Rampagessa. Hänet valittiin kauden aikana myös AHL:n tähdistöotteluun, mutta Schmaltz ei kuitenkaan pystynyt osallistumaan siihen. Hän pelasi NHL:ssä kauden aikana 13 runkosarjaottelua tehden yhden syöttöpisteen.

#### Jatkosopimus ja siirrot organisaatioiden välillä

Syyskuussa 2018 Schmaltz teki Bluesin kanssa kaksivuotisen jatkosopimuksen. Hänen ensimmäinen sopimusvuotensa on kaksisuuntainen ja se tuo hänelle NHL:n puolella 700 000 dollaria ja AHL:ssä 150 000 dollaria. Schmaltzin jälkimmäinen sopimusvuosi on yksisuuntainen ja se tuo hänelle 700 000 dollaria kaudessa. Schmaltz pelasi NHL:ssä alkukaudella 2018–2019 20 runkosarjaottelua tehden kaksi syöttöpistettä, kunnes tammikuussa 2019 Blues asetti hänet siirtolistalle. Mikään toinen NHL-seura ei kuitenkaan napannut Schmaltzia vuorokauden kuluessa ja seura lähetti hänet seuraavana päivänä farmijoukkue San Antonio Rampageen, jossa Schmaltz pelasi kauden loppuun.

Heinäkuussa 2019 St. Louis Blues kauppasi Schmaltzin Toronto Maple Leafsiin vaihdossa puolustaja Andreas Borgmaniin. Syyskuussa Maple Leafs kuitenkin asetti hänet siirtolistalle. Koska mikään toinen NHL-seura ei napannut Schmaltzia vuorokauden kuluessa, seura lähetti hänet farmijoukkue Toronto Marliesiin. Schmaltz pelasi siellä alkukauden 2019–2020, kunnes NHL:n siirtotakarajalla helmikuussa 2020 Maple Leafs kauppasi hänet New York Islandersiin vaihdossa hyökkääjä Matt Loritoon. Schmaltz pelasi kuusi ottelua AHL-joukkue Bridgeport Sound Tigersin vahvuudessa, kunnes koronaviruspandemia keskeytti kauden maaliskuussa.

Joulukuussa 2020 Schmaltz teki ammattilaistry-out -sopimuksen Arizona Coyotesin kanssa. Joukkueessa pelasi hänen pikkuveljensä Nick. Schmaltz jäi tammikuussa 2021 kuitenkin ilman jatkosopimusta. Samassa kuussa hän teki ammattilaistry-out -sopimuksen seuran farmijoukkueen, AHL-joukkue Tucson Roadrunnersin kanssa. Schmaltz sai joukkueeseen jatkosopimuksen kaudeksi 2020–2021. Hän toimi Roadrunnersin varakapteenina.

#### Siirtyminen Eurooppaan

Kaudeksi 2021–2022 Schmaltz siirtyi vuoden mittaisella sopimuksella SM-liigajoukkue Helsingin IFK:hon. 15. tammikuuta 2022 vierasottelussa Saimaan Palloa vastaan hän teki tehot 1+4=5, kun HIFK voitti ottelun lukemin 3−7. Schmaltzista tuli seuran kaikkien aikojen kuudes puolustaja, joka tekee vähintään viisi tehopistettä yhdessä Liigan runkosarjaottelussa. Ennätykseen yltäneistä ainoastaan Pertti Lehtonen (30. lokakuuta 1988) on onnistunut tekemään kuusi pistettä. Koko SM-liigassa 2000-luvulla vain kolme puolustajaa on onnistunut tekemään aiemmin viisi tehopistettä yhdessä ottelussa. Schmaltz oli lopulta HIFK:n tehokkain puolustaja tehoilla 9+24=33, joilla hän sijoittui SM-liigan puolustajien pistepörssissä seitsemänneksi. Jatkoaika.com-verkkolehden toimittaja Veikko Nurmisen mukaan Schmaltzin otteita pudotuspeleissä leimasi laiskuus ja ylimielisyys. Hän jäi viidessä pelaamassaan ottelussa ilman tehopisteitä ja Schmaltz kärsi myös kahden ottelun pelikiellon lyötyään kolmannessa puolivälieräottelussa TPS:n Markus Nurmea mailalla käsille.

Schmaltz siirtyi kaudeksi 2022–2023 vuoden mittaisella sopimuksella Sveitsin National Leaguen EHC Kloteniin.

### Maajoukkueura

Schmaltz pelasi World U-17 Hockey Challengessa vuonna 2010, jolloin hän voitti kultaa. Schmaltz pelasi myös World Junior A Challengessa vuosina 2010 ja 2011, joista ensimmäinen turnaus päättyi kultaan.

Muuta
-----

Schmaltzin pikkuveli Nicholas pelaa hyökkääjänä NHL-seura Arizona Coyotesissa. Hän on Chicago Blackhawksin ensimmäisen kierroksen varaus vuodelta 2014. Veljekset pelasivat myös joukkuetovereina Pohjois-Dakotan yliopistojoukkueessa kaudella 2014–2015. Heidän pikkusiskonsa Kylie Schmaltz on pelannut lentopalloa Kentuckyn yliopistojoukkueessa. Sisarusten isä Mike sekä sedät Marc ja Monte Schmaltz ovat pelanneet amerikkalaista jalkapalloa Pohjois-Dakotan yliopistojoukkueessa. Sisarusten serkku Jake Schmaltz pelaa jääkiekkoa hyökkääjänä Pohjois-Dakotan yliopistojoukkueessa ja hänellä on Boston Bruinsin NHL-varaus vuodelta 2019.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2009–2010 | Sioux City Musketeers | USHL | 2 | 0 | 0 | 0 | 4 | – | – | – | – | – |
| 2010–2011 | Sioux City Musketeers | USHL | 53 | 13 | 31 | 44 | 22 | 3 | 0 | 1 | 1 | 4 | Ykköstähdistö |
| 2011–2012 | Sioux City Musketeers | USHL | 9 | 3 | 3 | 6 | 9 | – | – | – | – | – |
|  | Green Bay Gamblers | USHL | 46 | 7 | 28 | 35 | 20 | 12 | 2 | 5 | 7 | 8 | Ykköstähdistö |
| 2012–2013 | Univ. of North Dakota | NCHC | 42 | 3 | 9 | 12 | 31 | – | – | – | – | – |
| 2013–2014 | Univ. of North Dakota | NCHC | 41 | 6 | 18 | 24 | 12 | – | – | – | – | – | Kakkostähdistö |
| 2014–2015 | Univ. of North Dakota | NCHC | 42 | 4 | 24 | 28 | 8 | – | – | – | – | – | Kakkostähdistö |
| 2015–2016 | Chicago Wolves | AHL | 71 | 6 | 30 | 36 | 24 | – | – | – | – | – |
| 2016–2017 | St. Louis Blues | NHL | 9 | 0 | 2 | 2 | 4 | 1 | 0 | 0 | 0 | 0 |
|  | Chicago Wolves | AHL | 42 | 3 | 22 | 25 | 22 | 8 | 1 | 4 | 5 | 4 |
| 2017–2018 | St. Louis Blues | NHL | 13 | 0 | 1 | 1 | 6 | – | – | – | – | – |
|  | San Antonio Rampage | AHL | 31 | 5 | 18 | 23 | 20 | – | – | – | – | – |
| 2018–2019 | St. Louis Blues | NHL | 20 | 0 | 2 | 2 | 2 | – | – | – | – | – |
|  | San Antonio Rampage | AHL | 36 | 1 | 8 | 9 | 20 | – | – | – | – | – |
| 2019–2020 | Toronto Marlies | AHL | 37 | 2 | 11 | 13 | 24 | – | – | – | – | – |
|  | Bridgeport Sound Tigers | AHL | 6 | 0 | 1 | 1 | 2 | – | – | – | – | – |
| 2020–2021 | Tucson Roadrunners | AHL | 30 | 2 | 4 | 6 | 14 | – | – | – | – | – |
| 2021–2022 | HIFK | SM-liiga | 55 | 9 | 24 | 33 | 16 | 5 | 0 | 0 | 0 | 25 |
| 3 kautta | yhteensä | NHL | 42 | 0 | 5 | 5 | 12 | 1 | 0 | 0 | 0 | 0 |
| 6 kautta | yhteensä | AHL | 253 | 19 | 94 | 113 | 126 | 8 | 1 | 4 | 5 | 4 |
| 1 kausi | yhteensä | SM-liiga | 55 | 9 | 24 | 33 | 16 | 5 | 0 | 0 | 0 | 25 |

Lähteet
-------

* Jordan Schmaltz The Internet Hockey Databasessa (englanniksi)
* Jordan Schmaltz Eurohockey-sivustolla (englanniksi)
* Jordan Schmaltz *Elite Prospects*. Everysport Media Group AB.  (englanniksi)

### Viitteet

1. 1 2  Saastamoinen, Lauri: Karusti kävi: St. Louis Blues heitti ykkösvarauksensa pihalle – aukesiko suomalaiselle yllättäen NHL-paikka? *nhlsuomi.com*.  7.1.2019. Nordic Sport Media. Viitattu 14.8.2021.
2. 1 2 3 4 5 6 7 8 9  Jordan Schmaltz *Elite Prospects*. Everysport Media Group AB.  (englanniksi)
3. ↑  Elite Prospects - Chicago Mission 18U AAA *eliteprospects.com*. Everysport Media Group AB. Viitattu 14.8.2021. (englanniksi)
4. ↑  Elite Prospects - Sioux City Musketeers *eliteprospects.com*. Everysport Media Group AB. Viitattu 14.8.2021. (englanniksi)
5. ↑  Morreale, Mike G.: Top USHL prospect Schmaltz part of six-player trade *NHL.com*.  7.11.2011. National Hockey League. Viitattu 14.8.2021. (englanniksi)
6. ↑  Elite Prospects - USHL Stats 2011-2012 *eliteprospects.com*. Everysport Media Group AB. Viitattu 14.8.2021. (englanniksi)
7. ↑  Elite Prospects - USHL Stats 2011-2012 *eliteprospects.com*. Everysport Media Group AB. Viitattu 14.8.2021. (englanniksi)
8. ↑  Elite Prospects - Univ. of North Dakota *eliteprospects.com*. Everysport Media Group AB. Viitattu 14.8.2021. (englanniksi)
9. ↑  Elite Prospects - Univ. of North Dakota *eliteprospects.com*. Everysport Media Group AB. Viitattu 14.8.2021. (englanniksi)
10. ↑  Blues Sign Schmaltz to Entry Level Deal *nhl.com/blues*.  29.5.2015. ST. LOUIS:  St. Louis Blues. Viitattu 14.8.2021. (englanniksi)
11. ↑  Elite Prospects - Chicago Wolves *eliteprospects.com*. Everysport Media Group AB. Viitattu 14.8.2021. (englanniksi)
12. 1 2 3 4  Jordan Schmaltz Stats, Profile, Bio, Analysis and More *sportsforecaster.com*. XML Team Solutions, LLC.  Arkistoitu 14.8.2021. Viitattu 14.8.2021. (englanniksi)
13. ↑  St. Louis Blues - Colorado Avalanche - March 5th, 2017 *NHL.com*.  5.3.2017. National Hockey League. Viitattu 14.8.2021. (englanniksi)
14. ↑  Marlin, Kynan: Tucson Roadrunner defenseman Kyle Capobianco added as AHL All-Star *arizonasports.com*.  24.1.2018. Bonneville International Corporation. Viitattu 14.8.2021. (englanniksi)
15. ↑  Pinkert, Chris: Schmaltz agrees to two-year deal with Blues *nhl.com/blues*.  12.9.2018. ST. LOUIS:  St. Louis Blues. Viitattu 14.8.2021. (englanniksi)
16. ↑  Pönniö, Toni: St.Louis Bluesilla riittää edelleen luottoa kärkivaraukseensa – jatkosopimuksen ehdot eivät mairittele pelaajaa *nhlsuomi.com*.  12.9.2018. Nordic Sport Media. Viitattu 14.8.2021.
17. ↑  Maple Leafs Acquire Jordan Schmaltz in Trade With St. Louis *nhl.com/mapleleafs*.  25.7.2019. Toronto Maple Leafs. Viitattu 14.8.2021. (englanniksi)
18. ↑  Virtanen, Vinski: St. Louis Blues hankki ruotsalaispakin itselleen – ykköskierroksella varattu pelaaja kaupattiin toiseen suuntaan *nhlsuomi.com*.  26.7.2019. Nordic Sport Media. Viitattu 14.8.2021.
19. ↑  Islanders Acquire Schmaltz From Toronto *nhl.com/islanders*.  25.2.2020. New York Islanders. Viitattu 14.8.2021. (englanniksi)
20. ↑  Coyotes' Jordan Schmaltz: Lands PTO with Coyotes *cbssports.com*.  28.12.2020. CBS Interactive Inc. Viitattu 14.8.2021. (englanniksi)
21. ↑  2021 Tucson Roadrunners Training Camp Roster (pdf) *TucsonRoadrunners.com*. Tucson Roadrunners. Viitattu 14.8.2021. (englanniksi)
22. ↑  Takavuosien NHL:n ykköskierroksen varaus Jordan Schmaltz HIFK:hon − "Hänellä on iso tavoite palata vielä NHL:ään" *Jatkoaika.com*.  16.6.2021. Jatkoaika r.y. Viitattu 14.8.2021.
23. ↑  Liiga Twitterissä *twitter.com*.  15.1.2022. Jääkiekon SM-liiga Oy. Viitattu 17.1.2022.
24. ↑  Alatalo, Joni: HIFK-puolustaja sai nimensä historiankirjoihin ällistyttävän tehoiltansa myötä – sai asiaankuuluvat kiitokset myöskin joukkuetoverilta *suomikiekko.com*.  16.1.2022. Nordic Sport Media. Viitattu 17.1.2022.
25. ↑  Elite Prospects - HIFK *eliteprospects.com*. Everysport Media Group AB. Viitattu 23.5.2022. (englanniksi)
26. ↑  Nurminen, Veikko: HIFK:n pelaaja-arviot 2021–22: Jere Innala ei säikähtänyt Stadin kirkkaita valoja *Jatkoaika.com*.  7.5.2022. Jatkoaika r.y. Viitattu 23.5.2022.
27. ↑  Hepojärvi, Harri: HIFK:n pelaaja-arviot 2021–22: Jere Innala ei säikähtänyt Stadin kirkkaita valoja *iltalehti.fi*.  3.4.2022. Alma Media Suomi Oy. Viitattu 23.5.2022.
28. ↑  Honkamaa, Tiia: Jordan Schmaltzin ura jatkuu Sveitsissä *Jatkoaika.com*.  3.8.2022. Jatkoaika r.y. Viitattu 3.8.2022.
29. ↑  Nick Schmaltz *Elite Prospects*. Everysport Media Group AB.  (englanniksi)
30. ↑  Morreale, Mike G.: Brothers Nick Schmaltz, Jordan Schmaltz face off *NHL.com*. National Hockey League. Viitattu 14.8.2021. (englanniksi)
31. ↑  Jordan Schmaltz - Men's Hockey - University of North Dakota Athletics *fightinghawks.com*. University of North Dakota Athletics. Viitattu 14.8.2021. (englanniksi)
32. ↑  Jake Schmaltz *Elite Prospects*. Everysport Media Group AB.  (englanniksi)